钦定古今图书集成/明伦汇编/官常典/第180卷 > 紫微垣公辅诸星图
## 钦定古今图书集成/明伦汇编/官常典/第180卷 > 紫微垣公辅诸星图

图考

紫微垣东蕃八星、西蕃七星。

按《星经》阙。

按《宋史天文志》：“紫微垣，东蕃八星，西蕃七星在北斗
北，左右环列，翊卫之象也。一曰大帝之坐，天子之常
居也，主命主度也。东蕃近阊阖门，第一星为左枢，第
二星为上宰，三星曰少宰，四星曰上弼。”〈一曰上辅〉五星为
少弼。〈一曰少辅〉六星为上卫，七星为少卫，八星为少丞。〈或曰
上丞〉其西蕃近阊阖门，第一星为右枢，第二星为少尉，
第三星为上辅，第四星为少辅，第五星为上卫，第六
星为少卫，第七星为上丞。

〈注〉《石氏》云：“东西两蕃，总十六星。西蕃亦八星，一右枢，二上尉，三少尉，四上辅，五少辅，六上卫，七少卫，八少丞。上宰一星，上辅二星，三公也；少宰一星，少辅二星，三孤也。此三公、三孤在朝者也。左右枢上少丞，疑、丞，辅弼四邻之谓也。尉二星，卫四星，六军大副尉，四卫将军也。”

按《步天歌》：左枢、右枢夹南门，两面营卫一十五，上宰少尉两相对。少宰，上辅次少辅，上卫，少卫次上丞。后
门东边，大赞府门西，唤作一少丞，以次却向前门数。

辅弼各一星

按《星经》：“辅星像，亲近大臣，辅佐兴而相明。”

按《宋史天文志》：“北斗七星，在太微北魁第一星曰天
枢，二曰璇，三曰玑，四曰权，五曰玉衡，六曰闿阳，七曰
摇光。又曰：一至四为魁，魁为璇玑，五至七为杓，杓为
玉衡，是为七政。第八曰弼星，在第七星右，不见；第九
曰辅星，在第六星左，常见。”《晋志》：“辅星傅乎闿阳，所以
佐斗成功，丞相之象也。”

按《步天歌》，“辅星近著开阳畔。”

四辅四星

按《星经》，四辅四星，抱北极枢星，主君臣礼仪，主政万
机，辅弼佐理万邦之象，辅佐北辰而出入授政也。
按《晋书天文志》：抱北极四星曰四辅，所以佐北极而
出度授政也。

按《宋史天文志》：“四辅四星，又名四弼，在极星侧，是曰
帝之四邻，所以辅佐北极而出度授政也。”去极星各
四度。

按“《步天歌》，抱枢四星”是四辅。

文昌六星

按《星经》，“文昌”与“三公”、摄提、轩辕共为一体。

按《晋书天文志》：“文昌六星，在北斗魁前，天之六府也，
主集计天道，三曰贵相，太常理文绪。”

按《步天歌》：“文昌斗上半月形，希疏分明六个星。”

三公三星

按《星经》，“三公星三，在斗柄东，和阴阳，齐七政，以教天
下人。”

按《晋书天文志》：“杓南三星及魁第一星西三星，皆曰
三公，主宣德化，调七政，和阴阳之官也。”

按《宋史天文志》：“三公三星，在北斗杓南及魁第一星
西。一云：在斗柄东，为太尉、司徒、司空之象。在魁西者，
名三师，皆主宣德化，调七政，和阴阳之官也。”

按《步天歌》，文昌之下曰：“三师太尊直向三公明，天牢
六星太尊边，太阳守在四势前。一个宰相太阳侧，更
有三公相东边。”

相一星

按《星经》：“相星在北极斗南，总领百司，掌邦教，以佐帝
王，安抚国家，集众事，冢宰之位。”

按《晋书天文志》：“相一星，在北斗南。相者，总领百司而
掌邦教，以佐帝王，安邦国，集众事也。”

按《宋史天文志》：“相一星，在北斗第四星南，总百司，集
众事，掌邦典，以佐帝王。一曰在中斗文昌之南，在朝
少师行大宰者。”

按《步天歌》，“一个宰相太阳侧。”